**Otabek Mahkamov** (1984-yil 5-sentabr kuni Fargʻona yoki Toshkent shahrida tugʻilgan) — oʻzbekistonlik kino aktyor, huquqshunos va Internet persona. Mahkamov bir necha oʻzbek filmlaridagi yordamchi rollari bilan eʼtibor qozongan. Mahkamov odatda salbiy rollarni oʻynaydi. U yana oʻzbek qoʻshiqchilarning bir necha klipida ham rol oʻynagan, jumladan, Ozodbek Nazarbekovning „Meni kuchliroq sev" qoʻshigʻi klipida.

Mahkamov oʻzining ilk rolini 2010-yil „Boʻrilar 3: Oxirgi qarz" filmida jinoiy qidiruv vakili boʻlib oʻynagan. Aktyor „Majruh" filmida tergovchi rolini oʻynaganidan soʻng Oʻzbekistonda eʼtibor qozondi. Mahkamov rol oʻynagan boshqa eʼtiborga loyiq filmlarga „Men yulduzman" (2012), „Jodugar" (2012), „Yondiradi-kuydiradi" (2012) va „Fotima" (2013) filmlari kiradi. 2016-yilda Mahkamov New York shahriga koʻchib borib, YouTubeda video blog yuklay boshladi.

2015-yil Mahkamov oʻz tugʻilgan shahri, taʼlimi va qobiliyatlari haqda har xil va yolgʻon maʼlumotlarni berib borishi oshkor boʻldi. Bu haqda ilk maqola 2015-yilning yanvarida qarorgohi Oʻsh shahrida boʻlgan „Ijodkor" adabiyot saytida chop etildi. Bir oydan keyin Sayyod saytida Mahkamovning oʻzbek jurnalistlariga oʻzi haqda yolgʻon maʼlumot berib kelayotgani toʻgʻrisida qisqa maqola chop etildi. Maqolada Mahkamov ochiqchasiga tanqid qilinmadi, lekin uning toʻliq versiyasi keyinroq chop etilishi bildirildi.

Mahkamov „Bekajon" gazetasiga bergan intervyusi davomida oʻziga qoʻyilgan ayblovlarni rad etdi. Ammo u oʻzi haqda jurnalistlarga bergan qarama-qarshi maʼlumotlarni izohlab berishdan bosh tortdi va „Siz aytayotgan mish-mishda ... asos yoʻq!", deyish bilan cheklandi.

Hayoti
------

Otabek Mahkamov 1984-yil 5-sentabrda yoki Fargʻona, yoki Toshkent shahrida tugʻilgan. Mahkamov bergan ayrim intervyularida tugʻilgan shahri Toshkent ekanligini, boshqa intervyularida esa Fargʻonada tugʻilganini aytgan. Otasi Abduvahob Sattorovich Mahkamov yoshligida vafot etgan. 2009-yil onasi Raʼno Erkinovna vafot etgan.

Ish faoliyati
-------------

Oʻzbekistonda chop etiladigan gazetalarda yozilishicha, Mahkamov huquqshunoslik boʻyicha oliy maʼlumotga ega va shu sohada faoliyat olib boradi. Gazeta-jurnallarda tarqatilgan maʼlumotga koʻra, u hozirda Oʻzbekiston hisobchilar va auditorlar milliy birlashmasida dars beradi.

Mahkamov oʻzining ilk rolini 2010-yil „Boʻrilar 3: Oxirgi qarz" filmida jinoiy qidiruv vakili boʻlib oʻynagan. Aktyor „Majruh" filmida tergovchi rolini oʻynaganidan soʻng Oʻzbekistonda qisman eʼtibor qozondi. Mahkamov rol oʻynagan boshqa eʼtiborga loyiq filmlarga „Men yulduzman" (2012), „Jodugar" (2012), „Yondiradi-kuydiradi" (2012) va „Fotima" (2013) filmlari kiradi.

Mahkamov filmlarda rol oʻynash bilan birga oʻzbekistonlik qoʻshiqchilar kliplarida ham rollar ijro etib turadi. Jumladan, aktyor Ozodbek Nazarbekovning „Meni kuchliroq sev" qoʻshigʻi klipida rol oʻynagan.

Mahkamov yana mashhur kishilardan intervyu olib, ularni turli xil gazeta-jurnallarda chop etgan. Shu kungacha u Cary-Hiroyuki Tagawa, Frédéric Diefenthal, Armand Assante, Ennio Morricone, va Mithun Chakrabortylardan olgan intervyularini chop etgan.

Tanqidi
-------

2015-yilda Mahkamov oʻz tugʻilgan shahri, olgan taʼlimi va qobiliyatlari haqda har xil va yolgʻon maʼlumotlarni berib borishi oshkor boʻldi. Bu qarama-qarshiliklarning yuzaga chiqishiga Mahkamovning Oʻzbekcha Vikipediya administratorlaridan biriga oʻzi haqda maqola yaratilishini iltimos qilib murojaat qilishi sabab boʻldi. Bu haqda ilk batafsil maʼlumot 2015-yilning yanvarida markazi Oʻsh shahrida boʻlgan „Ijodkor" adabiyot saytida chop etildi. 2015-yilning 8-mart kuni Sayyod saytida Mahkamovning oʻzbek jurnalistlariga oʻzi haqda yolgʻon maʼlumot berib kelayotgani toʻgʻrisida qisqa maqola chop etildi. Maqolada Mahkamov ochiqchasiga tanqid qilinmadi, lekin uning toʻliq versiyasi keyinroq chop etilishi bildirildi.

### Oʻz taʼlimi haqidagi iddaolari

Oʻzbekcha gazeta-jurnalarga koʻra, Mahkamov Budapesht shahrida joylashgan „Markaziy Yevropa huquqshunoslik universiteti"da oʻqigan. Baʼzi intervyularida Mahkamov aynan shu universitetni „BMT qoshidagi Markaziy Yevropa huquqiy universiteti" deb atagan. Boshqa bir maqolada boʻlsa Mahkamov „Yevropa huquqni muhofaza qilish organlari akademiyasining xalqaro xususiy huquq boʻyicha yuridik fanlari doktori" deb yozilgan. Aslida Budapesht shahrida yoki boshqa yerda bu nom bilan ataluvchi universitet mavjud emas. Mahkamovdan balki u Markaziy Yevropa universitetini nazarda tutgani soʻralganda, aktyor „Demak bu oʻsha", deb javob berdi. Ammo oliygoh xodimlari u yerda Otabek Mahkamov ismli shaxs tahsil olmaganini rasman bildirishdi.

Mahkamov ayrim intervyularida aslida mavjud boʻlmagan „Markaziy Yevropa huquqshunoslik universiteti"ni PhD (falsafa doktori) darajasi bilan tamomlaganini iddao qilgan. Yana bir intervyusida PhD darajasini 2005-yil olganini iddao qilgan. Oʻsha paytda Mahkamov 21 yoshda boʻlgani va maktabni bitirganiga endigina toʻrt yil boʻlgani eʼtiborga olinib, bu iddao ham yolgʻon ekanligi aytildi.

Mahkamov baʼzi intervyularida „Yevropa universiteti"da shunchaki malaka oshirganini aytgan. Yana bir intervyusida „Markaziy Yevropa huquqiy universiteti"da bakalavr darajasida olish uchun oʻqiganini, keyin AQSHda magistratura qilganini aytgan, ammo aniq qachon va qayerdaligini ochiqlamagan.

### Tarjimonlik qobiliyati haqidagi iddaolari

Mahkamov muntazam ravishda ingliz tilini mukammal bilishini hamda ingliz tili unga ona tilidek boʻlib qolganini taʼkidlab keladi. Mahkamovning bu iddaosi ham tanqid qilindi. Xususan, uning filmlarda, jumladan, „Yondiradi, kuydiradi" hamda „Kelgindi kelin 2 yoxud anjancha muhabbat" filmlarida ham notoʻgʻri tarjima qilgani, ham notoʻgʻri gapirgani tanqidga uchradi. Mahkamov intervyularining birida oʻzi ishtirok etgan filmlarda ingliz tilida aynan oʻzi ovoz berganini aytib oʻtgan.

### Tanqidlarga javobi

Mahkamov „Bekajon" gazetasiga bergan intervyusi davomida oʻziga qoʻyilgan ayblovlarni rad etdi. Ammo u oʻzi haqda jurnalistlarga bergan qarama-qarshi va notoʻgʻri maʼlumotlarni izohlab berishdan bosh tortdi. Aktyor „Siz aytayotgan mish-mishda ham asos yoʻq! Kechirasiz-u, bir kishi toʻgʻ­risida maqola yozayotganida uning shaxsiyatiga tegib emas, xolisona yondashish kerak emasmi? Muxlislarning fikrlarida salbiy, ha­qo­ratomuz gaplarni oʻqi­madim. Demak, odamlar kimgadir ergashmayapti. Yana bir muhim jihati, mevali daraxtga tosh otiladi. Demak, men mevali daraxt ekanmanki, tosh otishyapti", deyish bilan cheklandi.

Filmografiyasi
--------------

### Film

| Yil | Film | Rol | Izoh |
| --- | --- | --- | --- |
| 2010 | *Boʻrilar 3: Oxirgi qarz* | Jinoiy qidiruv vakili |  |
| *Baxt izlab* | Prokuror |  |
| *Onaizor* | Oʻyinchoq magazini direktori |  |
| *Oʻgʻrigina kelin* | Xaridor |  |
| 2011 | *Erka kuyov* | Prokuror |  |
| *Kelganda kelin 2: Anjancha muhabbat* | Tarjimon |  |
| *Majruh* | Tergovchi |  |
| *Nafs* | Butik direktori |  |
| *Yuzma-yuz* | Tender komissiyasi boshligʻi |  |
| 2012 | *Akajonim xizmatingizdamiz* | Advokat |  |
| *Bardosh* | Muhandislik shirkati egasi |  |
| *Jodugar* | Advokat |  |
| *Koreyalik kelin* | Sudya |  |
| *Mehribonim* | Tergovchi |  |
| *Men yulduzman* | Produser |  |
| *Oqpadar* | Bankchi |  |
| *Soddagina qiz* | Sudya |  |
| *Xazina* | Jinoiy qidiruv vakili |  |
| *Yondiradi-kuydiradi* | Kuyov |  |
| *Yoningdaman* | Tadbirkor |  |
| *Oʻjar kelin* | Shifokor |  |
| 2013 | *Bir kunlik xoʻjayin* | Shifokor |  |
| *Farzandim 2* | Shirkat direktori yordamchisi |  |
| *Fotima* | Restoran direktori |  |
| *Gunoh* | Shirkat direktori oʻrinbosari |  |
| *Jannatdagi boʻri bolasi* | Arxivchi |  |
| *Koʻcha* | Shifokor |  |
| *Oktyabr yomgʻiri* | Fizika oʻqituvchisi |  |
| *Parchalangan xayol* | Ruhshunos |  |
| *Qora qanotli farishta* | Bankchi |  |
| *Panjara* | Advokat |  |
| *Rashk* | Notarius kontorasi ishchisi |  |
| *Turist* | Oʻtkinchi |  |
| *Xazon* | Bosh qahramonning amakisi |  |
| *Oʻlim farishtasi* |  |  |
| 2014 | *Koʻrgim keladi* | Tergovchi |  |
| *Qora mushuk* |  |  |
| 2015 | *Baxt ortidagi dard* | Tergovchi |  |
| *Onasini bolasi* | Sovchi |  |
| *Qizalogʻim* | Yurist |  |
| *Yetti olam* |  |  |
| *Yuragim seniki* |  |  |
| *Sevgi, balki bu jannat 2* |  |  |
| *Rashk 2* |  |  |
| 2016 | *Balli, Kamoliddin* |  |  |
|

### Kliplar

| Yil | Qoʻshiq nomi | Artist |
| --- | --- | --- |
| 2012 | „Meni kuchliroq sev" | Ozodbek Nazarbekov |
| „Jonim mening" | Otabek Mutalxoʻjayev |
| „Kel yorim" | Rashid Holiqov |
| „Seni sevaman" | Ulugʻbek Qodirov |
| 2013 | „Bevafo yor" | Botir Yaminov |
| „Rolling in the Deep" | Shirin |
| 2014 | „Yogʻadi yomgʻir" | Benom |
| „Yorim" | Munisa Rizayeva |
| „Devonalarmiz" | Yulduz Usmonova |
| 2015 | „Qaley-qaley" | Otabek Mutalxoʻjayev |
|

Manbalar
--------

1. ↑  „Otabek Mahkamov: „Sizga mikrofoncham yoqmayotgan boʻlsa, yangisini sotib olib menga yuborishingiz mumkin".". *ProToday* (31-may 2017-yil). Qaraldi: 26-iyul 2019-yil.
2. 1 2 3 4 5 6  *Pardayeva, Husniya* „Otabek Mahkamov sanʼatda paydo boʻlishi, judolikdan keyingi hayot va soʻnggi mish-mishlar haqida" (deadlink). *Bekajon* (20-aprel 2015-yil). 2-iyul 2015-yilda asl nusxadan arxivlandi. Qaraldi: 12-iyun 2015-yil.
3. 1 2 3 4 5 6 7  *Atayev, Nodir* Davron Hotam: „Otabek Mahkamov: „Haqiqat yuzini pardalab boʻlmaydi!"" (deadlink). *Ijodkor* (yanvar 2015). 16-iyun 2015-yilda asl nusxadan arxivlandi. Qaraldi: 12-iyun 2015-yil.
4. 1 2  Sardor Komilov: „Huquqshunosman degan aktyor firibgarmi?" (deadlink). *Sayyod* (8-mart 2015-yil). 9-aprel 2015-yilda asl nusxadan arxivlandi. Qaraldi: 2-iyul 2015-yil.
5. 1 2 3  Rahmonova, Nigora (27.06.2013). "Otabek Mahkamov: „Har bir inson – ulugʻ ustoz"". *Vodiy gavhari*: 28-31.
6. 1 2 3  *Nabiyeva, Maʼpura*. Otabek Mahkamov: „Ulgurmoq bu muvaffaqiyatdir..." (9-avgust 2012-yil).
7. ↑  *Ustimenko, Gulnora*. Otabek Mahkamov: „Kinoga huquqshunos sifatida kelganman" (22-fevral 2012-yil), s. 6-7.
8. 1 2  *Maxfura*. Muxlis tanqidi: Kibr-havoga berilgan qahramonlar ijrochisi hayotda ham shundaymi? (13-avgust 2013-yil), s. 8-9.
9. ↑  „Cлужение другим - неотъемлемая потребность человека" (ruscha) (deadlink). *Дорожное Общество Красного Полумесяца*. 17-mart 2014-yilda asl nusxadan arxivlandi. Qaraldi: 11-aprel 2014-yil.
10. ↑  *Laylo*. Otabek Mahkamov: „Huquqshunosga berilgan eng ogʻir jazo..." (11-oktabr 2012-yil), s. 34-35.
11. 1 2  *Oripova, Feruza*. Otabek Mahkamov: „Haqiqat yuzini pardalab boʻlmaydi" (10-may 2012-yil), s. 5.
12. 1 2 3  *Tojiboyeva, Nafosatxon*. Omad — ulgurishda (20-dekabr 2012-yil), s. 4.
13. 1 2  *Алиев, Темур*. „Встреча для Вас" (ruscha) (5-may 2013-yil). Qaraldi: 11-aprel 2014-yil.
14. 1 2  *Устименко, Гульнара*. Отабек Махкамов: «Никто тебе не друг, никто тебе не враг, но каждый человек тебе великий учитель» (ruscha) (24-oktabr 2011-yil), s. 8.
15. ↑  *Alisher qizi, Nigora*. Otabek Mahkamov: „Yigit yetti qirrali boʻlsin yoki..." (1-oktabr 2013-yil), s. 9.
16. 1 2  Otabek Mahkamov: „Yaxshi yurist yaxshi aktyor boʻla olishi kerak" (3-may 2012-yil), s. 8–9.
17. ↑  Mahkamov, Otabek (2013). "Cary-Hiroyuki Tagawa: „Biz baribir osiyoliklarmiz"". *Vodiy gavhari*: 24-25.
18. ↑  Mahkamov, Otabek (yanvar 2014). "Frédéric Diefenthal: „Men uchun muhimi – ritm"". *Popcorn* **1**: 16-17.
19. ↑  Mahkamov, Otabek (fevral 2014). "Armand Assante: „5 yildan keyin filmlarni iPhone orqali suratga olishadi"". *Popcorn* **2**: 18-19.
20. ↑  *Mahkamov, Otabek*. Ennio Morricone: „Sharq musiqasi — tilsim" (20-fevral 2012-yil), s. 17.
21. ↑  Mahkamov, Otabek (mart 2014). "Mithun Chakraborty: „Oʻgʻlimning raqsi menikidan ustunroq"". *Popcorn* **3**: 18-19.
22. ↑  *Karimova, Dono*. Macaulay Culkinning huquqshunosi (noyabr 2010), s. 4.
23. ↑  Otabek Mahkamov: „Huquqshunosga berilgan eng ogʻir jazo…" (11-oktabr 2012-yil).
24. 1 2  *Nabiyeva, Maʼpura*. Otabek Mahkamov: „Ulgurmoq bu muvaffaqiyatdir..." (17-may 2012-yil), s. 18.
25. ↑  Elizaveta Karali (rejissor) (2011). Yondiradi, kuydiradi (DVD). Toshkent: Sharq Sinema. Voqea 1:19:20 da sodir boʻladi.
26. ↑  Dilmurod Aʼzamov, Dilbar Yusupova (rejissorlar) (2011). Kelgindi kelin 2 yoxud anjancha muhabbat (DVD). Toshkent: Davr Premer. Voqea 00:19:30 da sodir boʻladi.

Havolalar
---------

|  |  |
| --- | --- |
|  | Vikiomborda ***Otabek Mahkamov*** haqida turkum mavjud |

* Otabek Mahkamov Kinopoisk.ru saytida (rus.)
* Otabek Mahkamov — buyuk sayyoh, *Celebrities,* 28.08.2012 (rus.)